SKRIFTLIG FORESPØRGSEL E-0454/02

af Isidoro Sánchez García (ELDR) til Rådet

(27. februar 2002)

Om: Handlingsplan for indvandring fra Marokko

Rådet har som bekendt siden 1999 arbejdet med en handlingsplan for Marokko i forbindelse med indvandringen af afrikanske statsborgere til Den Europæiske Unions medlemsstater. Planen indeholdt sammenhængende og samlede forslag samt en række foranstaltninger med henblik på at skabe klarhed over og løse de sociale og økonomiske problemer, som dette fænomen kan give anledning til.

Hvorledes vurderer Rådet gennemførelsen af denne handlingsplan fra marokkansk side i dag, hvor der kan konstateres en betydelig indvandring til De Kanariske Øer, som er en region i Den Europæiske Unions yderste periferi, der ligger meget tæt på det afrikanske kontinent?

Svar

(27. juni 2002)

Indvandringen i Den Europæiske Union via Marokko er en kilde til stadig bekymring for Rådet, som i øvrigt allerede flere gange har besvaret forespørgsler fra Europa-Parlamentets medlemmer om ulovlig indvandring fra det afrikanske fastland ad søvejen.

Således nedsatte Rådet i december 1998 Gruppen på Højt Plan vedrørende Asyl og Migration, som har til opgave at udarbejde handlingsplaner for visse hjemlande for asylansøgere og/eller illegale indvandrere ved at vedtage en samlet strategi. Blandt de valgte lande for sådanne handlingsplaner var Marokko og i oktober 1999 vedtog Rådet den handlingsplan, som det ærede parlamentsmedlem henviser til.

Med hensyn til iværksættelsen af handlingsplanen, hvis sikkerhedsmæssige aspekter har givet anledning til visse betænkeligheder fra de marokkanske myndigheders side, har Rådet i samråd med Kommissionen gjort en betydelig indsats med henblik på at oprette et partnerskab. Dette er ved at blive virkeliggjort som led i associeringsaftalen mellem fællesskabet og Marokko, under hvilken der blev nedsat en arbejdsgruppe om sociale spørgsmål og migration. Denne arbejdsgruppe har identificeret tre prioriterede spørgsmål for samarbejdet inden for migration, nemlig det socio-økonomiske område, den lovlige migration til Unionen og bekæmpelsen af organiseret illegal indvandring, herunder transitmigration fra landene syd for Sahara.

På Associeringsrådets møde i oktober 2001 anmodede den marokkanske delegation om bistand fra Den Europæiske Union i bekæmpelsen af illegal indvandring og forelagde den et udkast til en ny bekæmpelsesplan.

Den Europæiske Union hilste denne anmodning fra de marokkanske myndigheder velkommen og Kommissionen besluttede, idet den understregede, at der er tale om en samlet plan, at medtage et program om grænsekontrol med et vejledende budget på 40 mio. EUR i det vejledende nationale Meda-program (2001-2002) for Marokko. Det vejledende nationale program blev vedtaget af MED-Udvalget i december 2001 og undertegnet af de marokkanske myndigheder i januar 2002. Konsultationerne om gennemførelsesbestemmelserne for dette projekt er i gang i partnerskab med Marokko. Det skal i øvrigt bemærkes, at under budgetpost B7-667: specifikke foranstaltninger med tredjelande vedrører en række projekter, der er udvalgt for 2001, Marokko med henblik på styring af migrationsstrømmene, frivillig tilbagesendelse og bekæmpelse af illegal indvandring.